เจ้าหนี้เอือมระอา ACAP เบี้ยวจ่ายดบ.หุ้นกู้รอบใหม่! ส่อถังแตกสภาพคล่องต่ำ-การเงินฝืด
เจ้าหนี้เอือมระอา ACAP เบี้ยวจ่ายดบ.หุ้นกู้รอบใหม่! ส่อถังแตกสภาพคล่องต่ำ-การเงินฝืด
15 มิ.ย. 2563

บริษัท เอเชีย แคปปิตอล กรุ๊ป จำกัด (มหาชน) หรือ ACAP ระบุว่า บริษัทผิดนัดชำระหนี้ดอกเบี้ยหุ้นกู้รุ่น ACAP209A ที่ครบกำหนดชำระดอกเบี้ยในวันที่ 15 มิถุนายน 2563 โดยบริษัทไม่สามารถชำระดอกเบี้ยให้แก่ผู้ถือหุ้นกู้ได้ เนื่องจากบริษัทไม่ได้รับชำระเงินจากลูกหนี้เงินให้กู้ยืมตามที่ได้คาดการณ์ไว้ว่าจะได้กระแสเงินสดจากการเรียกเงินให้กู้ยืมจากลูกหนี้จำนวน 2 ราย
โดยลูกหนี้ทั้ง 2 รายนี้ถูกชะลอการพิจารณาเงินกู้จากสถาบันการเงินแห่งหนึ่ง อันเป็นผลมาจากภาวะเศรษฐกิจของประเทศได้รับผลกระทบอย่างหนักจากเหตุการณ์การแพร่ระบาดของเชื้อไวรัสโควิด-19
นอกจากนี้ ทรัพย์สินรอการขายของบริษัทก็ได้รับผลกระทบจากการแพร่ระบาดของเชื้อไวรัสโควิด 19 ด้วยเช่นกัน ส่งผลให้นักลงทุนจากฮ่องกงต้องเลื่อนกำหนดการบินเข้ามาดูทรัพย์สินออกไปอย่างไม่มีกำหนด จากสถานการณ์ในปัจจุบัน ยังไม่เอื้ออำนวยให้บริษัทสามารถแก้ไขปัญหากระแสเงินสดได้
ทั้งนี้ บริษัทตระหนักดีว่า เหตุผิดนัดชำระดอกเบี้ยครั้งนี้ส่งผลให้ผู้ถือหุ้นกู้เกิดความวิตกกังวล ซึ่งบริษัทยังคงให้ความเชื่อมั่นว่า มูลค่าลูกหนี้เงินให้กู้ยืมและมูลค่าทรัพย์สินรอการขายของบริษัทรวมกัน มีมูลค่าสูงกว่าหนี้สิน และเพียงพอที่จะชำระหนี้หุ้นกู้ได้ครบถ้วน เมื่อสถานการณ์ภาวะเศรษฐกิจเริ่มคลี่คลาย บริษัทจะเร่งแก้ไขสภาพคล่องให้กลับมาชำระหนี้ตามปกติโดยเร็วที่สุด  และจะแจ้งให้ผู้ถือหุ้นกู้ทราบเป็นระยะ ๆ ต่อไป
สำหรับรายละเอียดของหุ้นกู้รุ่น ACAP209A เป็นตราสารหนี้หุ้นกู้ของ บริษัท เอเชีย แคปปิตอล กรุ๊ป จำกัด (มหาชน) ครั้งที่ 3/2561 ครบกำหนดไถ่ถอนปี พ.ศ. 2563 ที่ผู้ออกหุ้นกู้สามารถไถ่ถอนได้ก่อนครบกำหนด (ACAP209A) ออกตราสารคือวันที่ 14 กันยายน 2561 และครบกำหนด วันที่ 14 กันยายน 2563 มีมูลค่าเสนอขาย 196.5 ล้านบาท โดยมีจำนวนที่ยังไม่ไถ่ถอน 196.5 ล้านบาท และจำนวนเงินดอกเบี้ยที่ผิดนัด 3.22 ล้านบาท
อนึ่งก่อนหน้านี้ เมื่อวันที่ 8 เม.ย.63 ACAP แจ้งผิดนัดชำระดอกเบี้ยหุ้นกู้รุ่น ACAP190A จำนวน 12,503,437.26 บาท และรุ่น ACAP207A จำนวน 11,604,744.11 บาท
อีกทั้ง วันที่ 15 พ.ค.63 แจ้งผิดนัดชำระดอกเบี้ยหุ้นกู้รุ่น ACAP212A จำนวน 3,683,095.89 บาท
นอกจากนี้ วันที่ 25 พ.ค.63 แจ้งผิดนัดชำระดอกเบี้ยหุ้นกู้รุ่น ACAP20NA จำนวน 4,713,657.53 บาท
ทั้งนี้เมื่อรวมกับการผิดนัดรอบก่อนหน้าหน้านี้ เท่า ACAP มีการผิดนัดชำระดอกเบี้ยหุ้นกู้เป็นครั้งที่ 5 และอาจทำให้นักลงทุนเกิดความกังวลเกี่ยวกับสภาพคล่องทางการเงินของบริษัท